করোনার মতো ভাইরাসের সংক্রমণ চীনে? উদ্বেগের কিছু নেই, জানালেন স্বাস্থ্য আধিকারিক

কলকাতা: চীনে (China) নয়া ভা্ইরাস। যা নিয়ে চিন্তায় সারা বিশ্ব। পরিস্থিতিতে কড়া নজর ভারতের। শ্বাসকষ্টজনিত অসুখের নজর রাখছে এনসিডিসি। এইচএমপিভির (HMPV) প্রাদুর্ভাবে আশঙ্কা। সংক্রমণের জেরে চীনে বেড পাওয়া যাচ্ছে না হাসপাতালগুলিতে। রোগী বৃদ্ধিতে উদ্বেগ দেখা দিয়েছে। তবে তারই মধ্যে চীনে এইচএমপিভি ভাইরাস নিয়ে আশঙ্কার কিছু নেই বলে জানালেন ভারতের উচ্চপদস্থ স্বাস্থ্য আধিকারিক। তাঁর মতে, হিউম্যান মেটানিউমো ভাইরাস (এইচএমপিভি) প্রতিবেশী দেশে ছড়ানোয় আতঙ্কের কিছু নেই। ‘হেলথ সার্ভিসে’র ডিজি (ডিজিএইচএস) অতুল গর্গ (Atul Garg) জানিয়েছেন, যে কোনওরকম ‘রেসপিরেটরি’ সমস্যায় সাধারণ সতর্কতামূলক ব্যবস্থা নিতে বলা হয়েছে। এইচএমপিভির জন্য কোনও অ্যান্টি ভাইরাল নেই। সুতরাং সতর্কতামূলক ব্যবস্থা নেওয়াই এই সংক্রমণ ছড়ানো আটকাতে গুরুত্বপূর্ণ।

তাঁর কথায়, চীনে মেটানিউমো ভাইরাস ছড়ানোর বিষয়টি প্রচারিত হচ্ছে। এই ভাইরাস অন্যান্য শ্বাসযন্ত্রে প্রভাব ফেলা ভাইরাসের মতোই। যা থেকে সাধারণ সর্দি লাগে। সাধারণ ফ্লু-র উপসর্গ দেখা যায়। সেক্ষেত্রে পরামর্শ এটাই যে কারও ঠান্ডা লাগলে অন্যের ছোঁয়াচ থেকে দূরে থাকুন। যাতে এই সংক্রমণ না ছড়ায়। হাঁচি, কাশির সময় রুমাল ব্যবহার করুন। শরীর অসুস্থ হলে জ্বর, সর্দির সাধারণ পথ্য বা ঔষধ ব্যবহার করুন।

আরও পড়ুন: কোথায় হচ্ছে প্রাক্তন প্রধানমন্ত্রীর স্মৃতিসৌধ? জানুন বড় আপডেট

উল্লেখ্য, চীনে এই রোগ নিয়ে আশঙ্কা প্রকাশ করে বিভিন্ন দেশ। উদ্বেগ ছড়ায়, ফের করোনা অতিমারির প্রভাব দেখা যেতে চলেছে কি না। চীনে উহান প্রদেশে ২০২০ সালের ডিসেম্বরে প্রথম করোনার উদ্ভব হয়। সেখান থেকেই সারা বিশ্বে তা ছড়িয়ে পড়েছিল। লক্ষ-লক্ষ মানুষের মৃত্যু হয়।